Seun (6) verdrink in strandmeerArgieffoto ŉ Sesjarige seun het verdrink nadat hy in die moeilikheid geraak het terwyl hy saam met sy sussie geswem het in die strandmeer by Wildernis-strand aan die Tuinroete. Mike Vonk, adjunkstasiebevelvoerder van die Nasionale Seereddingsinstituut (NSRI) in Wildernis, het gesê die NSRI is omstreeks 17:52 Sondag deur lewensredders na die strand ontbied. Volgens Vonk was die seun reeds deur lewensredders uit die strandmeer gehaal en het hulle onmiddellik begin om mond-tot-mond-asemhaling toe te pas. Beamptes van talle organisasies, insluitend ER24, die polisie en die plaaslike munisipaliteit, was ook op die toneel. “Paramedici van ER24 en die NSRI het voortgegaan om die seun te probeer bybring. Hy is met ŉ ambulans na ŉ nabygeleë hospitaal gehaas waar hy kort na sy aankoms dood verklaar is.” Vonk het die NSRI se medelye met die seun se familie betuig. ŉ Geregtelike doodsondersoek word gedoen.